Euroopa Liidu Teataja L 325 , 08/12/2001 Lk 0011 - 0014



Komisjoni määrus (EÜ) nr 2396/2001, 7. detsember 2001, milles sätestatakse porrulaugu turustusnorm EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud komisjoni määrusega (EÜ) nr 911/2001, [2] eriti selle artikli 2 lõiget 2, ning arvestades järgmist: (1) Vastavalt määruse (EÜ) nr 2200/96 I lisale on porrulaugu standardid vastu võetud komisjoni määrusega (EMÜ) nr 1076/89, [3] viimati muudetud määrusega (EÜ) nr 888/97. [4] (2) Maailmaturu läbipaistvuse huvides tuleks võtta arvesse porrulaugu standardit, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm. Lisaks sellele on I klassi varajase porrulaugu puhul soovitav lubada suuremat hälvet; seetõttu on vaja määrus (EMÜ) nr 1076/89 kehtetuks tunnistada ja asendada uue määrusega, milles sätestatakse standardid, mille puhul on neid asjaolusid arvesse võetud. (3) Nende standardite kohaldamine peaks ebarahuldava kvaliteediga tooted turult kõrvaldama, viima tootmise vastavusse tarbijate nõudmistega ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust. (4) Neid standardeid kohaldatakse kõikidel turustusetappidel. Toodete pikamaavedu, teatav ladustusaeg ja mitmesugused toodetega tehtavad toimingud võivad kaasa tuua nende bioloogilisest arengust või riknemisohust põhjustatud kvaliteedi halvenemise. Seda kvaliteedi halvenemist tuleks seetõttu arvesse võtta lähetamisjärgsetel turustusetappidel standardeid kohaldades. (5) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 CN-koodi 07039000 alla kuuluva porrulaugu turustusnorm on sätestatud käesoleva määruse lisas. Seda normi kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt. Lähetamisjärgsetel etappidel võib toodetel esineda vastupidiselt normidele vähest värskuse ja turdumuse vähenemist ning bioloogilisest arengust või riknemisohust põhjustatud vähest kvaliteedi halvenemist. Artikkel 2 Määrus (EMÜ) nr 1076/89 tunnistatakse kehtetuks. Artikkel 3 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Määrust kohaldatakse alates 1. märtsist 2002. Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. detsember 2001 Komisjoni nimel komisjoni liige Franz Fischler [1] EÜT L 297, 21.11.1996, lk 1. [2] EÜT L 129, 11.5.2001, lk 3. [3] EÜT L 114, 27.4.1989, lk 14. [4] EÜT L 126, 17.5.1997, lk 11. -------------------------------------------------- LISA PORRULAUGU STANDARD I. TOOTE MÄÄRATLUS Käesolevat standardit kohaldatakse Allium porrum L. porrulaugusortide suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud porrulauk. II. KVALITEEDINÕUDED Standardis määratletakse müügivalmis ja pakendatud porrulaugu kvaliteedinõuded. A. Miinimumnõuded Võttes arvesse iga klassi erinõudeid ja lubatud hälbeid, peab porrulauk kõikides klassides olema: - terve (seda nõuet ei kohaldata juurte ja lehetippude suhtes, mida võib lõigata), - veatu; mädanenud või toiduks kõlbmatud riknenud tooted ei ole lubatud, - puhas, ilma nähtava võõrlisandita; juurtel võib siiski olla nende külge jäänud mulda, - värske välimusega, koltunud ja närtsinud lehed tuleb eemaldada, - taimekahjuriteta, - taimekahjurite tekitatud kahjustusteta, - putkumata, - ebatavalise pinnaniiskuseta, st pärast pesemist piisavalt tahendatud, - võõra lõhna ja maitseta. Kui lehed on ära lõigatud, peavad need olema korralikult lõigatud. Porrulauk peab olema niisuguses valmimisastmes ja seisukorras, et see: - talub vedu ja käitlemist, ning - jõuab sihtkohta rahuldavas seisukorras. B. Liigitamine Porrulauk liigitatakse kahte järgnevalt määratletud klassi: i) I klass Selle klassi porrulauk peab olema hea kvaliteediga. Porrulauk peab olema tüüpiliste sorditunnustega. Vähemalt kolmandik porrulaugu kogupikkusest või pool ebavarre pikkusest peab olema valge või rohekasvalge. Vähemalt neljandik varajase porrulaugu [1] kogupikkusest või kolmandik ebavarre pikkusest peab olema valge või rohekasvalge. Järgmised tühised vead võivad olla lubatud, kui need ei mõjuta toote üldilmet, kvaliteeti, säilivust ja esitusviisi pakendis: - tühised pindmised vead, - väikesed ripslaste tekitatud vigastused lehtedel, kuid mitte mujal, - natuke mulda varre sees. ii) II klass Sellesse klassi kuulub porrulauk, mida ei või liigitada I klassi, kuid mis vastab eespool nimetatud miinimumnõuetele. Vähemalt neljandik porrulaugu kogupikkusest või kolmandik ebavarre pikkusest peab olema valge või rohekasvalge. Porrulaugul võib olla järgmisi vigu, kui on säilinud põhilised kvaliteedi-, säilivus- ja esitusviisi omadused: - kerge putkumine, kui õievars jääb ebavarre sisse, - väikesed muljutised, ripslaste tekitatud kahjustused ja vähesel määral roosteseent lehtedel, kuid mitte mujal, - tühised värvusvead, - natuke mulda varre sees. III. SUURUSNÕUDED Suurus määratakse ebavarre keskosa kohalt pikitelje suhtes täisnurga alt mõõdetud läbimõõdu alusel. Varajase porrulaugu miinimumläbimõõt on 8 mm ja muu porrulaugu miinimumläbimõõt 10 mm. I klassis ei tohi sama kimbu või pakendi kõige suurema porrulaugu läbimõõt olla suurem kui kõige väiksema porrulaugu kahekordne läbimõõt. IV. HÄLBEID KÄSITLEVAD NÕUDED Igas pakendis või pakkimata porrulaugu igas kimbus lubatakse toodete suhtes kvaliteedi- ja suurushälbeid, mis ei vasta pakendil näidatud klassi nõuetele. A. Kvaliteedihälbed i) I klass Varajase porrulaugu puhul 10 % porrulaugu arvust või massist, kui esineb ebavarre sees kerget putkumist, ja 10 % porrulaugu puhul, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires. Muu porrulaugu puhul 10 % porrulaugu arvust või massist, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires. ii) II klass 10 % porrulaugu varte arvust või massist, mis ei vasta ei selle klassi nõuetele ega miinimumnõuetele, välja arvatud mädaplekkide ja tugevate muljutistega või muul viisil tarbimiseks kõlbmatuks muutunud tooted. B. Suurushälbed Kõikides klassides: 10 % porrulaugu varte arvust või massist, mis ei vasta miinimumläbimõõdu nõudele ja I klassis ühtlikkuse nõudele. V. ESITUSVIISI NÕUDED A. Ühtlikkus Iga pakendi ja ühe pakendi iga kimbu sisu peab olema ühtlik ja sisaldama ainult sama päritoluga, sama sordi või kaubandusliku tüübi, sama kvaliteedi ja suurusega (kui selle nõude puhul on ühtlikkus ette nähtud) ning ühtlase küpsusastme ja värvusega porrulauku. Pakendi või kimbu sisu nähtav osa peab esindama kogu pakendi või kimbu sisu. B. Pakendamine Porrulauk peab olema pakitud nii, et see on nõuetekohaselt kaitstud. Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi. Pakendid või pakendita kimbud peavad olema ilma igasuguse võõrolluseta. C. Esitusviis Porrulauku võib müügiks pakkuda järgmiselt: - pakendis ühtlaselt paigutatuna, - kimpudena, pakendis või pakendita. Igas pakendis olevad kimbud peavad olema ühtlikud. VI. MÄRGISTAMISNÕUDED Iga pakendi või iga pakkimata esitatava kimbu ühel küljel peavad ainult pakendis olevate toodete kohta olema loetavate, kustumatute ja väljastpoolt nähtavate tähtedega järgmised andmed. A. Identifitseerimine Pakendaja ja/või lähetaja: nimi ja aadress või ametlikult väljastatud või tunnustatud koodmärk. Koodmärgi kasutamise korral tuleb koodmärgi vahetusse lähedusse märkida viide "Pakendaja ja/või lähetaja" (või vastav lühend). B. Toote liik - "Porrulauk", kui pakendi sisu ei ole nähtav, - vajaduse korral "Varajane porrulauk". C. Toote päritolu - Päritoluriik ja võimaluse korral tootmispiirkond või üleriigiline, piirkondlik või kohalik kohanimi. D. Kaubanduslikud andmed - Klass, - kimpude arv (kui porrulauk on kimpudena pakendis). E. Ametlik kontrollmärk (ei ole kohustuslik) Lahtiselt veetavate ja otse veovahendile laaditud kaupade puhul kantakse lõikes VI osutatud andmed kaupade saatelehele või teatisele, mis paigutatakse veovahendis nähtavale kohale. [1] Seemnest kasvatatud ümberistutamata porrulauk, mida koristatakse hilistalvest varasuveni. --------------------------------------------------